वाधूल श्रौतसूत्र के रचयिता वाधूल नाम के कोई आचार्य हैं अथवा वाधूल गोत्र से सम्बद्ध कोई अन्य आचार्य यह विचारणीय हैं। कालान्द ने वाधूल को एक गोत्रवाचक नाम माना।[23] बौधायन प्रवरसूत्र में वाधूल का उल्लेख यस्क–भृगु के अन्तर्गत एक गोत्र के रूप में हुआ है।[24] पाणिनि भी कार्तकौजपादिगण में वाधूल का उल्लेख करते हैं।[25] परवर्ती परम्परा में भी वाधूल एक गोत्र नाम के रूप में प्रचलित रहा। श्रीमदानन्ताचार्य ने अपने 'प्रपन्नामृतम्' नामक ग्रन्थ की भूमिका में स्व. गुरु श्री निवासाचार्य के प्रति श्रद्धा व्यक्त करते हुए उनके वाधूलगोत्री होने का उल्लेख किया है।[26] गार्ग्य गोपाल यज्वा ने भी अपने 'शुल्ब रहस्य प्रकाशन भाष्य' में अपने गुरु पं. रंगराज के वाधूलगोत्री होने का उल्लेख किया है।[27] आज भी वाधूलगोत्री ब्राह्मण दक्षिण में मिलते हैं। प्रो. वित्सल का मत है कि मूलत: केरल में पाँच वाधूलगोत्री परिवार थे, जो 60 एलम में फैले थे।[28] स्टाल की गणना के अनुसार केरल के तैत्तिरीय नम्बूदिरी ब्राह्मणों में 10 प्रतिशत वाधूलगोत्री हैं जो आज अपनी मौखिक परम्परा खो चुके हैं।[29] यदि वाधूल गोत्रवाची नाम है तो प्रश्न यह खड़ा होता है कि वाधूलों में कौन श्रौतसूत्र का रचयिता है। वाधूल अन्वाख्यान ब्राह्मण[30] में एक पाठ मिलता है, जिसमें वाधूलों की शिष्य परम्परा का उल्लेख है– 'एतद्ध सौबभ्रूवो वाधूलाय प्रोच्योवाच पृन्वै वयं यास्कायाग्न्याधेयम वोचामेति'। इस पाठ के आधार पर कालन्द ने यह मत व्यक्त किया कि सौबभ्रुव नामक आचार्य मूल सूत्रग्रन्थ के रचयिता थे। उन्होंने वाधूल को इसका उपदेश किया।[31] एक दूसरी युक्ति के आधार पर कालन्द ने यह भी मत[32] व्यक्त किया कि वाधूल का मत एक प्रतिष्ठित आचार्य के रूप में आदरपूर्वक अन्वाख्यान ब्राह्मण में उद्धृत किया गया है, इसलिए वे इस सूत्र के रचयिता नहीं हो सकते। सम्भवत: वाधूल के किसी शिष्य ने इस सूत्रग्रन्थ का संकलन किया हो। इस संभावना से यह भी अनुमान किया जा सकता है कि वाधूल कोई चरण था, जिसके अन्तर्गत कई उपशाखाएँ रहीं हों। आर्यदास ने 'कल्पागमसंग्रह' नामक अपनी वाधूल श्रौतसूत्र की व्याख्या में चार वाधूलों का उल्लेख किया है–